|  |
| --- |
| https://www.media.volvocars.com/content/images/document/volvo_logo3.jpg?v=20190313123258 |
| Volvo Car Denmark A/S |
| **Presse-information**  |

|  |  |  |
| --- | --- | --- |
| **Dato: 15.05.2019** |  |  |

**Volvo underskriver milliardaftale med CATL og**

**LG Chem om levering af batterier**

For at sikre leverancer af lithium ion batterier for milliarder af dollars det næste årti har Volvo Car Group underskrevet en langsigtet aftale med to førende batteriproducenter, CATL og LG Chem. Batterierne skal bruges til næste generation af Volvo- og Polestar-modeller.

Aftalen gælder global levering af batterimoduler til alle modeller på den kommende SPA2 og den eksisterende CMA modulære platform; den repræsenterer et stort skridt hen mod virkeliggørelsen af Volvo Cars’ ambitiøse el-drift strategi.

I 2017 forpligtede Volvo sig til, at alle nye Volvo-biler lanceret fra 2019 vil være forsynet med el-drift. Virksomheden har siden forstærket sin strategi ved at erklære et mål om, at rene el-biler skal udgøre 50 procent af dens globale salg i 2025.

”Volvo’s fremtid er elektrisk, og vi er fast forpligtet til at bevæge os væk fra forbrændingsmotoren,” siger Håkan Samuelsson, adm. direktør og koncernchef i Volvo Cars. ”Dagens aftaler med CATL og LG Chem viser, hvordan vi når vores ambitiøse mål for elektrificering”.

Kinesiske CATL og LG Chem fra Sydkorea er anerkendte batteriproducenter, som begge har en lang og succesfuld tradition for levering af lithium ion batterier til den globale bilbranche. De efterlever Volvo’s strenge indkøbsretningslinier, hvad angår teknologisk lederskab, ansvarlige forsyningskæder og konkurrencedygtige omkostningsmodeller. I Kina kommer leveringen af batterier til at opnå stordriftsfordele i kraft af den store Geely Group.

”Med dagens aftale har vi sikret vores batterileveringer det næste årti,” siger Martina Buchhauser, Volvo Cars’ seniorchef i indkøbsafdelingen. ”Ved at have to leverandører til rådighed i hver region sikrer vi også fleksibilitet fremover i vores forsyningskæde”.

Volvo’s første samlebånd for batteridrevne biler er for øjeblikket under opbygning på samlefabrikken i Gent, Belgien. Samlebåndet står færdig sidst på året, og den første rent el-drevne Volvo, der skal bygges i Gent er den prisvindende kompakte SUV, XC40. Allerede nu produceres plug-in hybrid varianter af XC40 på fabrikken.

Compact Modular Architecture (CMA) platformen danner nu basis for XC40 såvel som den rent el-drevne Polestar 2 fastback og flere modeller fra Volvo’s søstermærke, LYNK & CO, som ejes i fællesskab med Geely. Fra i år bliver alle tre modeller bygget på ét samlebånd på produktionsfabrikken i Luqiao, Kina, som Volvo opererer.

Den kommende SPA2-arkitektur er næste generation af Volvo’s egen Scalable Product Architecture (SPA), som bliver introduceret tidligt i næste årti. SPA er en af de mest avancerede platforme i bilindustrien og danner basis for alle Volvo-modeller i 90- og 60-serierne. Den første Volvo, der bliver introduceret på SPA2 bliver næste generation af den store SUV, XC90.

Tidligere i år viste Volvo en række opgraderede og nyudviklede el-drivliner, som fremover kan fås til hele modelprogrammet. De eksisterende T8 og T6 Twin Engine plug-in hybrid drivliner er opgraderede med mulighed for plug-in varianter på alle modeller, der produceres.

**Note til redaktionen**

CATL og LG Chem er omtalt i alfabetisk rækkefølge i denne pressemeddelelse.

***Volvo Car Group i 2018***

*I regnskabsåret 2018 nåede Volvo Car Group et driftsresultat på 14,185 MSEK (14,061 MSEK i 2017). Periodens omsætning beløb sig til 252,653 MSEK (208.646 MSEK). I hele året 2018 satte Volvo Cars’ globale salg ny rekord med 642,253 biler (571.577), en stigning på 12,4 procent sammenlignet med 2017.*

*Resultatet understreger den omfattende forvandling, Volvo Cars’ økonomi og virksomhed har gennemgået de seneste år, og som gør virksomheden klar til sin næste vækstfase.* ***Om Volvo Car Group***

*Volvo har produceret biler siden 1927. I dag er Volvo Cars et af de mest velkendte og respekterede bilmærker i verden med et salg i 2018 på 642.253 biler i cirka 100 lande verden over. Volvo Cars har været ejet af kinesiske Zhejiang Geely Holding (Geely Holding) siden 2010. Volvo Cars var en del af svenske AB Volvo frem til 1999, hvor virksomheden blev købt af amerikanske Ford Motor Co. I 2010 blev Volvo Cars købt af Geely Holding.*

*I 2018 beskæftigede Volvo Cars gennemsnitlig omkring 43.000 (39.500) fuldtidsmedarbejdere. Volvo Cars’ hovedkontor, produktudvikling, markedføring og administration har primært til huse i Göteborg. Volvo Cars’ kinesiske hovedkontor ligger i Shanghai. Virksomhedens vigtigste bilfabrikker ligger i Göteborg (Sverige), Gent (Belgien), Chengdu, Daqing (Kina) og i South Carolina (USA), mens motorerne producerer i Skövde (Sverige) og Zhangjiakou (Kina) og karrosserikomponenterne i Olofström (Sverige).*

***Om Contemporary Amperex Technology Ltd. (CATL)***

*Contemporary Amperex Technology Ltd. (CATL), der blev grundlagt i 2011, udvikler og fremstiller lithium ion batterier til e-mobilitet såvel som løsninger til lagring af energi. Virksomhedens primære forretningsaktiviteter inkluderer også materialer, batteristyringssystemer samt batteriindvinding og –genanvendelse. I 2018 solgte CATL 21.31 GWh. Ifølge SNE Research var CATL førende i verden inden for batterier til el-biler.*

*Hovedkontoret er placeret i Ningde, Kina. CATL har over 24.000 medarbejdere verden over og kontorer i Shanghai, Jiangsu, Qinghai og Beijing i Kina ligesom i München, Paris, Detroit, Yokohama m.m. Virksomheden primære fabrikker til batteriproduktion ligger i Fujian, Jiangsu og Qinghai i Kina; endvidere er en fabrik i Erfurt Tyskland, under opførelse. I juni 2018 blev CATL børsnoteret på Shenzhen Stock Exchange (300750).*

*Yderligere information::* [*http://www.catlbattery.com/.*](http://www.catlbattery.com/)

***Om LG Chem***

*LG Chem, Ltd. er Koreas største, diversificerede kemimalievirksomhed, som arbejder inden for tre hovedområder: Petrokemi, avancerede materialer og energiløsninger. Virksomheden blev grundlagt i 1947 og beskæftiger nu over 34.000 medarbejdere over hele verden. Kemibranchen producerer en lang række produkter fra petrokemiske produkter til højkvalitetsplast. Den udbreder også sin kemiske ekspertise til højteknologiske områder såsom materialer til elektronik og lithium ion batterier.*

*Med over 20 års erfaring med udvikling og produktion af den type batterier har LG Chem etableret sig som en af verdens førende producenter af lithium ion batterier. Virksomheden er førende leverandør af lithium batterier over hele verden til mobiltelefon- og hybrid/el-køretøjs-industrien samt systemer til energilagring.*

*Yderligere informationt* [*http://www.lgchem.com/global/main*](http://www.lgchem.com/global/main)